Алена АНІСІМ: — Адметнасцю года стала, мяркую, тое, што не толькі бюджэтныя арганізацыі, але і грамадскія ініцыятывы імкнуліся актыўна выкарыстаць брэнд “Года культуры”. Сярод таго мноства разнастайных мерапрыемстваў не маю магчымасці нешта вылучыць. Але важна тое, што намецілася тэндэнцыя па спалучэнні нацыянальнай культуры і бізнесу. Шэраг прыватнікаў пачалі не толькі ахвяраваць на культурныя праекты, але і рабіць інвестыцыі ў гэту сферу, атрымліваючы дывідэнды. Хочацца колькі слоў сказаць пра тую працу, якую мы з калегамі распачалі ў справе падтрымкі культуры. І Таварыства беларускай мовы, і я як дэпутат парламента накіроўвала зварот да нашага Урада з тым, каб на сферу культуры павялічылі працэнт у рэспубліканскім бюджэце. Прыемна адзначыць, што наша прапанова была падтрымана Міністэрствам культуры, каб выдаткі складалі два працэнты ад бюджэту. Такім чынам, упершыню ў 2016 годзе атрымалася спыніць падзенне адлічэнняў на культуру.